**Povzetek revizijskega poročila *Pravilnost poslovanja Občine Luče v delu, ki se nanaša na dodeljevanje tekočih transferov***

Računsko sodišče je revidiralo *pravilnost poslovanja Občine Luče v delu, ki se nanaša na dodeljevanje tekočih transferov v letu 2012.* Cilj revizije je bil izrek mnenja o pravilnosti poslovanja občine v letu 2012 v delu, ki se nanaša na dodeljevanje tekočih transferov.

Računsko sodišče je o pravilnosti poslovanja Občine Luče v delu, ki se nanaša na dodeljevanje tekočih transferov v letu 2012, izreklo *mnenje s pridržkom,* ker Občina Luče ni poslovala v skladu s predpisi v naslednjih primerih:

* dve šolski leti je zagotavljala sredstva za prevoz učenke (v letu 2012 je izvajalcu storitev plačala 720 evrov), ki se je med šolanjem preselila v drugo občino, v šolski okoliš osnovne šole, katere ustanoviteljica je občina, v kateri ima učenka novo stalno prebivališče;
* financirala je storitve namestitve v nadomestnih oblikah bivanja in oskrbe izven mreže javne službe, čeprav občinski svet ni sprejel odločitve, da občina financira tudi storitve institucionalnega varstva, kadar se izvajajo izven okvira javne službe;
* ni sprejela lokalnega programa za kulturo; šestim izvajalcem kulturnih programov je dodelila sredstva v skupnem znesku 5.450 evrov, ne da bi prej izvedla javni razpis oziroma javni poziv;
* s štirimi izvajalci kulturnih programov, ki so prejeli sredstva v skupnem znesku 250 evrov, ni sklenila pogodbe o dodelitvi sredstev, enemu izvajalcu kulturnega programa pa je del sredstev v znesku 1.332 evrov dodelila pred sklenitvijo pogodbe o dodelitvi sredstev; s tremi izvajalci športnih programov, ki so prejeli sredstva v skupnem znesku 2.630 evrov, ni sklenila pogodbe o dodelitvi sredstev; s 13 prejemniki, ki so prejeli sredstva v skupnem znesku 4.490 evrov na različnih področjih, ni sklenila pogodbe o dodelitvi sredstev;
* pri javnem razpisu na področju športa v objavi in v razpisni dokumentaciji ni navedla vrste meril; pri dveh javnih razpisih v razpisni dokumentaciji ni navedla načina uporabe meril in pomena posameznih meril, iz dokumentacije o postopku dodelitve sredstev pa ni razvidno, na podlagi katerih meril je komisija opravila strokovni pregled in ocenjevanje vlog (občina je v letu 2012 prejemnikom nakazala sredstva v skupnem znesku 16.877 evrov); 19 prejemnikom na različnih področjih je dodelila sredstva v skupnem znesku 11.350 evrov, ne da bi prej izvedla javni razpis; štirje člani dveh odborov so bili s prejemniki sredstev interesno povezani (občina je v letu 2012 prejemnikom nakazala sredstva v skupnem znesku 3.618 evrov);
* štirim izvajalcem športnih programov je dodelila sredstva v skupnem znesku 2.880 evrov, ne da bi prej izvedla javni razpis.

Računsko sodišče je Občini Luče podalo *priporočilo* za izboljšanje poslovanja, *odzivnega poročila* pa ni zahtevalo, ker so bile že med revizijskim postopkom, kjer je bilo mogoče, odpravljene razkrite nepravilnosti oziroma sprejeti ustrezni popravljalni ukrepi.

Ljubljana, 21. avgusta 2014